b'\n_START_ARTICLE_\nJiaozi\n_START_PARAGRAPH_\nJiaozi (tradicionalno kitajsko \xe4\xba\xa4\xe5\xad\x90, pinjin ji\xc4\x81oz\xc7\x90) je kitajski bankovec, ki se je prvi\xc4\x8d pojavil v 10. stoletju v glavnem mestu Si\xc4\x8duana \xc4\x8cengduju. Ve\xc4\x8dina numizmatikov meni, da je bil jiaozi prvi papirnati denar v zgodovini, ki se je razvil v \xc4\x8dasu dinastije Song (960-1279). Na bankovcu je bilo ve\xc4\x8d denarnih pe\xc4\x8datov, ki so ote\xc5\xbeko\xc4\x8dali ponarejanje.\n_START_SECTION_\nZgodovina\n_START_PARAGRAPH_\nPrvi predmeti, ki so se na Kitajskem uporabljali kot denar, so bile morske \xc5\xa1koljke. S\xc4\x8dasoma se je menjava dobrin tako pove\xc4\x8dala, da dobave \xc5\xa1koljk niso sledile vedno ve\xc4\x8djim potrebam, zato so za\xc4\x8deli izdelovati njihove nadomestke iz kamna, \xc5\xbeada, kosti in bakra. Prvi bakreni kovanci so se na Kitajskem pojavili \xc5\xbee v 2. stoletju pr. n. \xc5\xa1t in zaradi svoje priro\xc4\x8dnosti povzro\xc4\x8dili hiter razvoj gospodarstva._NEWLINE_Dinastija Qin, ki je vladala od 221 pr. n. \xc5\xa1t. do 206 pr. n. \xc5\xa1t., je bila prva fevdalna dinastija, ki je zdru\xc5\xbela Kitajsko, poenotila denar in vpeljala kovance ban liang, ki so tehtali pol tela (okrog 20 gramov), in so se uporabljali po celem cesarstvu. Kovanci so bili okrogli s kvadratno odprtino na sredini. Oblika je bila odraz kitajskega prepri\xc4\x8danja, da je nebo okroglo, Zamlja pa kvadratna._NEWLINE_Kitajska je bila prva dr\xc5\xbeava, ki je uporabljala papirnat denar, imenovan jiaozi. Zgodovina jiaozija sega v \xc4\x8das vladanja Severnih Songov (960-1127), ko so trgovci v \xc4\x8cengduju za\xc4\x8deli izdajati prvi znani papirnati denar. Denar so imenovali jiaozi in je bil nekak\xc5\xa1en tiskan certifikat, ki je nadomestil kovinski denar. Lokalna oblast v \xc4\x8cengduju je zaradi obse\xc5\xbenega kro\xc5\xbeenja papirnatega denarja kmalu ustanovila najstarej\xc5\xa1o dr\xc5\xbeavno banko in hranilnico, ki se je imenovala Urad za jiaozi. Beseda jiaozi je nato postala splo\xc5\xa1en naziv za denar. Leta 1023 je dinastija Song za\xc4\x8dela izdajati prvi dr\xc5\xbeavni jiaozi in prepovedala njegovo privatno izdajanje._NEWLINE_Jiaozi se ni uporabljal samo na Kitajskem, ampak tudi drugod. Zelo priljubljen je bil v kasnej\xc5\xa1ih dinastijah Yuan (1271-1368), Ming (1368-1644) in Qing (1644-1911), vendar kovinskega denarja nikoli ni v celoti nadomestil. Okrogli kovanci s kvadratno odprtino so se na Kitajskem uporabljali ve\xc4\x8d kot 2.000 let, vse do pozne dinastije Qing.'